b'\n_START_ARTICLE_\nNakit (novela)\n_START_PARAGRAPH_\nNakit (v izvirniku francosko La Parure) je novela francoskega pisatelja Guya de Maupassanta. Napisana je bila leta 1884 in bila kasneje uvr\xc5\xa1\xc4\x8dena v zbirko novel Povesti dneva in no\xc4\x8di. Novela Nakit sodi v t. i. avtorjev\xc2\xa0\xc2\xbbpari\xc5\xa1ki ciklus\xc2\xab, saj pripoveduje o \xc5\xbeivljenju pari\xc5\xa1kih malome\xc5\xa1\xc4\x8danov, ki hrepenijo po bolj\xc5\xa1em \xc5\xbeivljenju.\n_START_SECTION_\nPovzetek vsebine\n_START_PARAGRAPH_\nMatilda Loisel je bila mlada \xc5\xbeena uradnika, ki si je najbolj na svetu \xc5\xbeelela udobnega, razko\xc5\xa1nega \xc5\xbeivljenja in dru\xc5\xbebenega ugleda. Mo\xc5\xbe je videl njeno nezadovoljstvo, zato jo je posku\xc5\xa1al razvedriti in ji tako nekega dne prinesel povabilo na imenitno ve\xc4\x8derno prireditev pri ministru. Po\xc5\xbertvovalno se je odpovedal celo novi pu\xc5\xa1ki in ves denar podaril \xc5\xbeeni, da si je ta lahko privo\xc5\xa1\xc4\x8dila dra\xc5\xbeestno ve\xc4\x8derno obleko. A Matilde lepa obleka ni zadovoljila, zato si je od bogate prijateljice gospe Forestier sposodila dragoceno diamantno ogrlico. Tako nalepoti\xc4\x8dena se je z mo\xc5\xbeem odpravila na ples. Bila je v centru pozornosti, po plesi\xc5\xa1\xc4\x8du se je vrtela s samim ministrom in u\xc5\xbeivala vsesplo\xc5\xa1no ob\xc4\x8dudovanje. Zdi se, da je bil ble\xc5\xa1\xc4\x8de\xc4\x8d ples najpomembnej\xc5\xa1i dogodek njenega \xc5\xbeivljenja. Ko se je prireditev zaklju\xc4\x8dila, je gospa Loisel hitro zbe\xc5\xbeala domov, saj ni \xc5\xbeelela, da bi jo videli v revnem pla\xc5\xa1\xc4\x8du. Ko se je pogledala v ogledalo, pa je pretresena opazila, da je diamantna ogrlica izginila. Z mo\xc5\xbeem sta preiskala vse mo\xc5\xbene koti\xc4\x8dke, kjer bi se ogrlica lahko izgubila, a nista je na\xc5\xa1la. Ni jima preostalo drugega, kot da sta si izposodila celo bogastvo denarja in kupila zelo podobno, skoraj identi\xc4\x8dno diamantno ogrlico, ki jo je Matilda nato vrnila svoji prijateljici. Za zakonca Loisel so se za\xc4\x8deli te\xc5\xbeki \xc4\x8dasi - ker sta morala izposojen denar vra\xc4\x8dati raznim oderuhom, sta obubo\xc5\xbeala in pristala na socialnem dnu. Po desetih letih, ko sta dolg odpla\xc4\x8dala, je gospa Loisel sre\xc4\x8dala staro prijateljico Forestier in ji povedala, kaj se je zgodilo. Ponosna je razlo\xc5\xbeila, kako sta z mo\xc5\xbeem kupila novo diamantno ogrlico in jo s trdim delom tudi odpla\xc4\x8dala. Gospa Forestier jo je zaprepadena poslu\xc5\xa1ala, nato pa vzela prijatelji\xc4\x8dine roke v svoje in rekla:\xc2\xa0\xc2\xbbZa bo\xc5\xbejo voljo, Matilda! Moja ogrlica vendar ni bila pristna! Vredna je bila kve\xc4\x8djemu petsto frankov.\xc2\xab\n_START_SECTION_\nMatilda Loisel\n_START_PARAGRAPH_\nMatilda Loisel je glavna oseba novele Nakit in pripada ni\xc5\xbejemu srednjemu sloju. Zanimiv je razvoj glavne oseb od za\xc4\x8detka do konca novele. Na za\xc4\x8detku je Matilda predstavljena kot ne\xc5\xbeno, mlado in o\xc4\x8darljivo dekle, ki si bolj kot vse na svetu \xc5\xbeeli bogata\xc5\xa1kega \xc5\xbeivljenje in dru\xc5\xbebenega ugleda, na koncu pa je starikava, groba, resna in \xc5\xbeilava \xc5\xbeenska, ki za svoj zunanji videz nima ve\xc4\x8d \xc4\x8dasa skrbeti.\n_START_SECTION_\nNovelisti\xc4\x8dna zgradba\n_START_PARAGRAPH_\nNovela Nakit sledi temeljnim zna\xc4\x8dilnostim novelisti\xc4\x8dne zgradbe \xe2\x80\x93 zgo\xc5\xa1\xc4\x8dena zgodba, manj\xc5\xa1e \xc5\xa1tevilo oseb, dramati\xc4\x8dno dogajanje s hitrim zapletom in presenetljivim razpletom, predmet kot vodilni motiv, sinteti\xc4\x8dno kompozicijsko na\xc4\x8delo, stvarna motivika. Zgledno upo\xc5\xa1teva tudi t. i. sokoljo teorijo nem\xc5\xa1kega pisatelja in teoretika Paula von Heysa, ki je opozoril, da se mora v noveli kot vodilni motiv pojaviti dolo\xc4\x8den predmet.\n_START_SECTION_\nIdeja\n_START_PARAGRAPH_\nPripovedovalec kot vzrok za Matildino trpljenje ne vidi samo v naklju\xc4\x8dju, tj. v izgubi nakita, ampak tudi v mladostnem hrepenenju po bli\xc5\xa1\xc4\x8du vi\xc5\xa1jih slojev. V noveli imamo torej opravka s kaznovano in tudi ozdravljeno ne\xc4\x8dimrnostjo.'